**Drama**

Ordet *drama* er græsk og en klassisk genrebetegnelse. I litterær forstand betegner drama en tekst, der er beregnet for opførelse, altså et skuespil. De klassiske genrer var tragedien og komedien.

Med mindre der er tale om et læsedrama, skal stykket altså præsenteres for et publikum. Det sker ved en iscenesættelse, hvor en instruktør og en scenograf organiserer stykkets rammer, mens skuespillerne fremfører teksten gennem handling, gestik og tale. Meget få dramaer er udelukkende skrevet for at blive læst. Det er på scenen, at et drama lever og ånder. Det gør det i kraft af spillet, publikums respons, scenografien m.m.

Et drama består af replikker og regibemærkninger. Replikkerne udtales af skuespillerne, der udfylder deres roller ved at give ordene en skikkelse og en karakter, mens regibemærkningerne giver aktørerne og instruktøren oplysninger om scenens udseende og om personerne. I visse teaterstykker indgår der en fortæller, der formidler og forbinder scenerne, men i langt de fleste dramaer taler handling og replikker for sig selv.

Traditionelle dramaer er opdelt i fem akter, der igen er opdelt i scener. Hvert akt har sin funktion for konfliktens afvikling:



1. akt: *Eksposition*: Dramaets anslag. Her præsenteres de grundlæggende modsætninger, og nogle af hovedpersonerne introduceres. Vi møder forhistorien for de senere konflikter.
2. akt: *Knude*: Her bryder konflikten ud. Hovedpersonerne uddybes.
3. akt: *Krise*: Konfliktoptrapningen kulminerer, og der synes nu ingen udvej.
4. akt: *Peripeti*: Peripeti betyder egentlig omslag. Her sker der en afgørende vending af konflikten. I en tragedie er den ulykkelige udgang herefter uundgåelig.
5. akt: *Afslutning*: Konflikten udløses enten i katastrofen eller i komediens morsomme løsning af intrigen.

I et drama består spændingen i, at stærke kræfter konfronteres. Nerven i teater er konflikt. Livsanskuelser, livsformer og kønsroller brydes, når aktørerne går i clinch med hinanden.

Mens et naturalistisk teaterstykke foregiver at fremstille en given virkelighed, bryder modernistisk teater illusionen om, at vi ser ind i virkeligheden – altså publikum som den fjerde væg. Det kan bl.a. ske gennem den såkaldte verfremdungsteknik, der består af en række stilistiske greb, der skal afsløre skuespillet som netop et spil og ikke virkelighed. Den tyske dramatiker Bertolt Brecht benyttede i sine stykker flittigt forskellige verfremdungseffekter.

Hovedgenren drama kan opdeles i en række undergenrer som tragedie, komedie, vaudeville, opera, operette, tv- og radiospil, farcer, lystspil, musical, kabaret og mange flere. I den græske antik var komedien og tragedien to sideordnede genre, som der hvert år afholdtes konkurrencer for.

*Tragedien* kommer af græsk *tragos* + *ode*, som betyder gedebukkesang, muligvis fordi man ved rituelle ofringer havde en buk som offerdyr.

En tragedie er et sørgespil med negativ udgang. I tragedien går personerne til grunde i mødet med ydre eller indre kræfter, der er større end dem selv. Ifølge filosoffen Aristoteles (384-322 f.Kr.) er tragediens formål *katharsis*, dvs. en renselse af sjælen. Ved at gennemleve menneskers lidenskaber, sejre og nederlag, stemmes og lutres sjælen.

*Komedien* er tragediens humoristiske modstykke. Ordet komedie kommer af græsk *komos* + *ode*. Komos betyder et maskeklædt optog, mens ode betyder sang.

Ordet komedie dækker over et drama, der sigter på at vække munterhed hos publikum. Ofte er komik dog forbundet med tragik, det komiske dækker en tragisk undertekst. Man skelner typisk mellem to typer komedie:

*Situationskomedie*: Her er humoren bundet til det overraskende, tvetydige, pudsige i begivenheden.

*Karakterkomedie*: Her er det figuren, der er morsom, og gøres morsom gennem komediens komposition og replikker.

https://litteraturensveje.systime.dk/index.php?id=333&tx\_systimeglossary\_pi1%5Bcharacter%5D=d&cHash=9ab8c9808f35720f538ed0817e487cc6#c1475